Onbesliste uitslag? Aikôna, sê EngelsmanneBen Stokes-hulle vier hul merkwaardige oorwinning teen Pakistan. Foto: Aamir Qureshi/AFP. Blitsige kolfwerk, goeie boulwerk en aggressiewe kapteinskap is die bestanddele van Engeland se merkwaardige wenresep in die eerste toets teen Pakistan in Rawilpindi. Ben Stokes se span het vir een van die beste vertonings in die geskiedenis van rooibalkrieketwedstryde gesorg toe hulle Pakistan met 74 lopies getroef het. Die Engelsmanne se vurige kolfwerk – hulle het 921 lopies in die toets teen 6,7 lopies per boulbeurt aangeteken – het gesorg dat tyd skielik nie meer ŉ faktor in die wedstryd was nie en Stokes kon vir die tuisspan ŉ wenteiken van 343 lopies stel. Hoewel Saud Shakeel en Mohammad Rizwan hul bes gedoen het om wal te gooi, het die immergroen James Anderson die wind uit die Pakistan-seile gehaal. “As ek eerlik moet wees: Ons stel hoegenaamd nie in onbesliste uitslae belang nie. Op hierdie blad moet jy dinge laat gebeur en onverskrokke besluite as kaptein neem. Ons is ŉ opwindende span en ek is ongelooflik trots op die ouens,” het Stokes ná afloop van die wedstryd gesê. Nodeloos om te sê het Engeland se vertoning vriend en vyand beïndruk. “Hul vreeslose en dapper ingesteldheid het gesorg dat hulle op ŉ mak blad met die louere kon wegstap. Ek dink geen ander span sou dit kon regkry nie en ek kan nie wag vir volgende jaar se Reeks om die As nie,” het Australië se Mark Waugh gesê. Nóg ŉ voormalige Aussie-krieketspeler, Tom Moody, het Stokes as ŉ krieketpionier beskryf, terwyl Nasser Hussain ook sy kapteinskap geloof het. “Dit was ongetwyfeld een van die beste leierskapvertonings wat ek al ooit gesien het,” het die oudkaptein getwiet. Selfs Shahid Afridi het sy kolf vir die heuningkwas verruil toe hy Engeland se vertoning beskryf het. Volgens die Pakistanse krieketlegende was Engeland se ongelooflike selfvertroue en die span se aggressiewe benadering die uiteindelike verskil tussen wen en verloor. “Stokes en Brendon McCullum (afrigter) verdien ŉ klop op die skouer. Pakistan se spanlede sal beslis hul sokkies moet optrek!” Engeland 657 in 101 boulbeurte: Harry Brook 153, Zak Crawley 122 en Zahid Mahmood 4/235 Pakistan 579 in 155,3 boulbeurte: Babar Azam 136, Imam-ul-Haq 121 en Will Jacks 6/161 Engeland 264/7 in 35,5 boulbeurte: Harry Brook 87, Joe Root 73 en Mohammad Ali 2/64 Pakistan 268/10 in 96,3 boulbeurte: Saud Shakeel 76, James Anderson 4/36 en Ollie Robinson 4/50. That’s such a cool win. #PakvsEng2022 — Adam Gilchrist (@gilly381) December 5, 2022